stanford-oval/wikipedia huggingface dataset:
Cosa Nostra
Historia > Heroiinikauppa

Cosa Nostra päätti vuoden 1957 huippukokouksessaan yhdessä Yhdysvaltain mafian kanssa tehdä Sisiliasta maailmanlaajuisen heroiinikaupan solmukohdan. Heroiinikaupan avulla Cosa Nostran liiketoiminta laajeni nopeasti. Järjestö hankki heroiinin raaka-aineen morfiinin Aasiasta, ranskalaiset jalostivat sen heroiiniksi Marseillessa, ja sisilialaiset veivät huumeen Yhdysvaltoihin, missä paikallinen mafia hoiti aineen tukkumyyntiin. 1970-luvun lopulla Cosa Nostra laajensi heroiinikauppaansa huomattavasti ja alkoi itse hoitaa aineen jalostuksen Sisiliassa. Tuolloin huumekauppa toi Cosa Nostralle viiden miljardin dollarin vuositulot.
Historia > Mafiasodat

Vuoden 1957 huippukokouksessaan Cosa Nostra otti käyttöön Yhdysvaltain mallin mukaisen keskitetyn organisaatiorakenteen. Siihen kuului Komissio, jonka tärkeimpänä tehtävänä olisi ratkaista mafiaperheiden väliset ristiriidat rauhanomaisesti. Cosa Nostran sisällä riideltiin kuitenkin verisesti. Sisilian ensimmäinen niin sanottu mafiasota käytiin vuosina 1958–1962, jolloin Corleonen kaupungissa kuoli ihmisiä koston kierteessä yhteensä 153. Uusi Komissio perustettiin vuonna 1970. Siihen kuuluivat mafian kolme ylintä johtajaa Stefano Bontate, Gaetano Badalamenti ja Luciano Liggio. Liggion sijaisena kokouksiin osallistui usein corleonelainen Salvatore "Totò" Riina. Vuoteen 1979 mennessä Komissio oli joutunut corleonelaisten mafiosojen johtaman liittouman käsiin.
1970-luvun lopulla Cosa Nostran klaanien päälliköt alkoivat taistella keskenään vallasta, mikä lopulta johti vaikutusvaltaisen Bontaten salamurhaan vuonna 1981. Kaksi viikkoa Bontaten kuoleman jälkeen hänen liittolaisensa Salvatore Inzerillo joutui mafiapäällikkö Riinalle työskentelevän palkkamurhaaja Giuseppe Grecon murhaamaksi. Bontaten ja Inzerillon salamurhat käynnistivät vuosien 1981 ja 1983 välisenä aikana Sisiliassa käydyn mafiasodan, jossa tapettiin mahdollisesti jopa satoja mafiosoja. Mafiosojen värväämien palkkamurhaajien uhreista tunnetuimpiin kuuluivat viranomaisten etsintäkuuluttama palkkatappaja Filippo Marchese ja Sisilian mafianeuvoston jäsen Rosario Riccobono. Mafiaklaanit heikentyivät suuresti, poikkeuksena Riinan corleonelaisklaani, josta oli tullut vuoteen 1983 mennessä Sisilian vaikutusvaltaisin mafiaklaani.
Historia > Valtion vastainen sota

Cosa Nostran johtoon noussut Corleonen klaani aloitti vuonna 1979 terroristisen kampanjan vaikutusvaltaisia vastustajiaan vastaan. He surmasivat muutaman seuraavan vuoden aikana useita viranomaisia, poliitikkoja, tuomareita, poliiseja ja journalisteja. Vuonna 1980 murhattiin korruptiota vastustanut Sisilian maakuntajohtaja Piersanti Mattarella ja vuonna 1982 kommunistien kansanedustaja Pio La Torre. Palermon prefektiksi mafiaa kukistamaan nimitetty Carlo Alberto dalla Chiesa ei saanut Palermossa mitään aikaan, ja myös hänet murhattiin.
Vuoden 1983 jälkeen Palermoon perustettiin erityinen tuomariryhmä yksin mafiaan liittyviä rikoksia tutkimaan. Tätä seuranneet massapidätykset saivat Cosa Nostran kiihdyttämään terrorikampanjaansa, ja esimerkiksi joulukuussa 1984 järjestö räjäytti pommin pikajunassa aiheuttaen 17 matkustajan kuoleman.
Vuoden 1987 mafiaoikeudenkäynnissä tuomittiin 342 henkilöä. Seuraavina vuosina Cosa Nostra murhasi lisää tuomareita, ja vuonna 1992 myös Giovanni Falconen ja Paolo Borsellinon. Jälkimmäisen murhan seurauksena valtio lähetti Sisiliaan 7 000 sotilasta sekä eristi korkea-arvoisimmat vangitut mafiosot korkean turvaluokituksen saarille.
Historia > Johtajien pidätykset

Cosa Nostran päällikkö Salvatore Riina pidätettiin lopulta tammikuussa 1993. Järjestö jatkoi pommikampanjaansa joitain kuukausia senkin jälkeen Sisilian ulkopuolella, kuten Firenzessä ja Roomassa. Ilmiantajien avulla suuri määrä mafiosoja saatiin kuitenkin oikeuden eteen, ja Cosa Nostra heikkeni selvästi. Järjestön epäviralliseksi päälliköksi noussut Bernardo Provenzano johti järjestöä piilopaikastaan käsin ja vaihtoi sen strategian sodankäynnistä yritysmaailman kontrollointiin. Hänet pidätettiin vuonna 2006. Provenzanon seuraajaksi uskottu, vuodesta 1993 etsintäkuulutettuna ollut Matteo Messina Denaro, pidätettiin tammikuussa 2023.
Historia > 1990-luvulta nykypäivään

1990-luvulla Cosa Nostra siirtyi hyödyntämään julkisia rahavirtoja ja alkoi vähentää suoraa rikollista toimintaansa. 2000-luvun alussa järjestö alkoi ensimmäisten joukossa toimia vihreällä sektorilla, kuten uusiutuvassa energiassa ja jätteiden käsittelyssä. Järjestö on esimerkiksi rakennuttanut Sisiliaan paljon ylimääräistä ja tarpeetonta tuulivoimaa hyötyäkseen rakennusprojekteista, tuista ja korvauksista. 2010-luvulla järjestö on laajentanut toimintaansa immateriaalisen ja digitaalisen talouden piirissä, soluttautunut rahapelien maailmaan, hyödyntänyt kryptovaluuttarahavirtoja sekä siirtänyt ja pessyt mittavia pääomia perinteisen finanssin piirissä. Suuri osa Cosa Nostran nykyisestä toiminnasta on laillista yritystoimintaa, joka on suurimmaksi osaksi korvannut suojelurahojen keräämisen.
Cosa Nostra on 1990-luvun jälkeen ulkoistanut sotilaallisen toimintansa, huumekauppansa ja muunkin laittoman toimintansa. Järjestö ei enää harjoita huumekauppaa suoraan, vaan se operoi huumekauppaan liittyvien rahaliikenteen parissa rahoittamalla kauppaa ja sijoittamalla siitä saatuja varoja. Italiassa yleistyneiden takavarikkojen vuoksi viranomaiset arvioivat Cosa Nostran investoivan nykyisin enemmän Yhdysvalloissa kuin Italiassa. Koronaviruspandemiaan liittyvät avustuspaketit ovat antaneet järjestölle tilaisuuden kerätä ylimääräistä pääomaa ja ohjata rahavirtoja haluamiinsa kohteisiin etelässä.
Cosa Nostraan arvioidaan kuuluvan 2020-luvulla hieman yli 5 000 jäsentä, joista lähes puolet Palermon maakunnassa. Jäsenistö koostuu suurimmaksi osaksi koulutetuista henkilöistä, joilla on merkittävä yhteiskunnallinen asema. He eivät itse useinkaan syyllisty vakaviin rikoksiin.
Rakenne ja jäsenyys

Cosa Nostran perusyksikkö on mafiaperhe, famiglia. Keskimäärin mafiaperheet ovat 50 miehen suuruisia, mutta suurimmissa voi olla jopa 300 jäsentä. Mafiaperheiden apuna toimivat jäsenehdokkaat, joiden luotettavuutta ja soveltuvuutta rikolliseen toimintaan arvioidaan näille annettujen tehtävien kautta.
Kukin mafiaperhe toimii tietyllä alueella, kuten Palermon yhdessä kaupunginosassa, tai pienessä kaupungissa tai kylässä. Tätä aluetta johtaa aluepäällikkö (capomandamento), ja provinssia provinssin päällikkö, jolla on varapäällikkö ja neuvonantaja. Koko Cosa Nostran ylin taso on Palermossa nimeltään Komissio (Commissione), muualla Provinssi. Kaikkien provinssien edustajat ja Palermon Komission päällikkö muodostavat Regione-nimisen elimen, jonka johdossa on Palermon Komissio.
Jokainen mafiaperhe hoitaa itsenäisesti oman liiketoimintansa. Toisten perheiden alueella ei saa murhata ketään ilman aluetta hallitsevien mafiaperheiden lupaa. Komissio ratkaisee perheiden väliset ristiriitatilanteet sekä suojaa järjestöä ulkopuolisilta uhilta. Se myös päättää kaikkein merkittävimmistä veriteoista.
Mafiaperheen päällikkö (capofamiglia) valitaan äänestämällä. Päälliköllä on varamies, neuvonantaja sekä kymmenenpäälliköitä (capodecina), jotka johtavat perheen ”sotilaita”.
Cosa Nostran jäseneksi tullaan kasteen (punciuta) kautta. Kasteseremoniassa uuden jäsenen sormeen tehdään haava, josta valutetaan verta pyhimyksen kuvalle. Kuva poltetaan kynttilän liekillä, ja jäsen vannoo valan. Cosa Nostraan ei tiettävästi kuulu muita rituaaleja kuin kasterituaali. Jäseneksi pääsyä helpottaa, jos tulokkaalla on järjestössä toimineita sukulaisia. Poliisivoimissa tai oikeuslaitoksessa toimineet sukulaiset ovat sen sijaan este jäsenyydelle.
Jäsenen eteneminen Cosa Nostrassa on hidasta ja valvottua. Jäsenen on elettävä kunniallista perhe-elämää, sillä muuten häntä ei pidetä tarpeeksi luotettavana. Jäsenen on myös puhuttava aina totta, eikä hän saa mustamaalata muita jäseniä. Jäsenet eivät saa keskustella keskenään ennen kuin kolmas jäsen on sanonut molemmille, ”Hän on sama asia kuin me.” Saman perheen jäsenten väliset ongelmat ratkaistaan puhumalla ensin oman päällikön kanssa.
Kirjallisuutta

Falcone, Giovanni: Cosa Nostra: Tuomari ja kunnian miehet.  (Toimittanut Marcelle Padovani. Suomentanut työryhmä)  Helsinki:  Artemisia, 1995.  ISBN 951-97294-0-2
Forgione, Francesco: Mafia export: Miten Cosa Nostra, Camorra ja ’Ndrangheta ovat valloittaneet maailman.  ((Mafia export: Come 'ndrangheta, cosa nostra e camorra hanno colonizzato il mondo, 2009.) Suomentanut Taru Nyström)  Helsinki:  Atena, 2011.  ISBN 978-951-796-753-2
Glenny, Misha: McMafia: Matka kansainväliseen alamaailmaan.  ((McMafia: Crime without frontiers, 2008.) Suomentanut Jouko Vanhanen)  Helsinki:  Tammi, 2008.  ISBN 978-951-31-3198-2
Lunde, Paul: Järjestäytynyt rikollisuus.  ((Organized crime: An inside guide to the world's most successful industry, 2004.) Suomennos: Taina Nieminen)  Helsinki:  Gummerus, 2004.  ISBN 951-20-6637-8
Aiheesta muualla

Wikimedia Commonsissa on kuvia tai muita tiedostoja aiheesta .
Italian mafian historia (englanniksi)
Cosa Nostraan kuuluvia rosvoja 1800-luvun lopun Sisiliassa.
”Ette tappaneet heitä: heidän aatteensa kulkee teidän jaloillanne.” Kuvissa Cosa Nostran murhaamat tuomarit Giovanni Falcone ja Paolo Borsellino. Mafiaa vastustavia lentolehtisiä 1990-luvulta tai 2000-luvun alusta.
Bob Crewe

Stanley Robert ”Bob” Crewe (12. marraskuuta 1931 Newark, New Jersey – 11. syyskuuta 2014 Scarborough, Maine) oli yhdysvaltalainen laulaja ja äänitetuottaja. Hän aloitti uransa vuonna 1953 laulajana yhdessä Frank Slayn kanssa ja ryhtyi vuonna 1956 tuottajaksi The Rays -yhtyeelle. Slay ja Crewe muuttivat Philadelphiaan tuottajiksi ja laulunkirjoittajiksi Swan Records -yhtiölle. Heidän yhteistyönsä jatkui vuoteen 1959 asti.
1960-luvun alussa Crewe toimi tuottajana ja laulunkirjoittajana (yhdessä Bob Gaudion kanssa) Frankie Vallin The Four Seasons -yhtyeelle. 1960-luvun puolivälissä hän työskenteli Mitch Ryder and the Detroit Wheels -yhtyeen kanssa tuottaen näille menestyskappaleet ”Devil with a Blues Dress”, ”Sock It to Me Baby” ja ”Shake a Tail Feather”. Vuonna 1969 Crewe perusti oman levy-yhtiönsä Crewe Recordsin. Myöhemmin hän työskenteli tuottajana Motown-yhtiössä.
Esiintyjänä Crewen suurin hitti oli instrumentaali ”Music to Watch Girls By” vuonna 1966. Vuonna 1977 hän nauhoitti sooloalbumin Motivation.
Geoffrey Cronjé

Geoffrey Cronjé (30. joulukuuta 1907 – 23. tammikuuta 1992) oli eteläafrikkalainen Pretorian yliopiston sosiologian professori ja yksi apartheid-järjestelmän keskeisistä ideologeista.
Cronjé valmistui Stellenbochin yliopistosta vuonna 1929 ja monien muiden aikansa afrikaanerien tavoin jatkoi opintojaan Saksassa ja Alankomaissa, missä omaksui eurooppalaisen oikeiston tavoitteet ja menetelmät. Hän väitteli tohtoriksi Amsterdamin yliopistossa ja valittiin pian kotimaahansa palattuaan sosiologian professoriksi Pretorian yliopistoon. Opiskeluaikanaan Etelä-Afrikassa Cronjé liittyi natsimyönteiseen Dietse Studentbondiin ja oli perustamassa Afrikaanse Nationalise Studentebondia. Myöhemmin hänet kutsuttiin Broederbondin jäseneksi.
Cronjé esitti, että niin kauan kun afrikaanerit joutuivat elämään vähemmistönä rodullisesti ja kulttuurisesti erilaisessa ympäristössä, he eivät voisi antaa maan mustan enemmistön kehittyä taloudellisesti tai poliittisesti, koska se johtaisi mustien ylivaltaan. Hän piti tätä kuitenkin epäoikeudenmukaisena ja -kristillisenä ja tarjosi ratkaisuksi täydellistä rotuerottelua (afrikaansiksi apartheid, erillisyys) mustien ja valkoisten välille.
Cronjén vuonna 1948 julkaistu Voogdyskap en apartheid teos hahmotteli Kansallispuolueen apartheid-ohjelman sisällön, jonka perusteella intialaiset tulisi lähettää takaisin Intiaan, värilliset erotella ja mustat palauttaa "kotimaihinsa".
Vuoden 1948 jälkeen Cronjé vetäytyi aktiivisesta poliittisesta elämästä ja keskittyi pienimuotoisempaan sosiologiseen tutkimukseen köyhiin afrikaanereihin liittyvissä kysymyksissä.
Härkälän kartano

Härkälän kartano 1840-luvulla Johan Knutsonin piirroksessa.
Härkälän kartano on kartano Someron Härkälän kylässä, Kirkkojärven rannalla vähän matkaa Someron keskustaajamasta länteen.
Härkälä mainitaan säterikartanona ensi kerran vuosia 1613–1614 koskevassa rälssitilojen luettelossa, mutta on saattanut olla olemassa jo 1500-luvun puolella, jolloin  ratsumestari Antti eli  Anders Laurinpoika, Puotilan herra, sai sieltä läänityksen, johon alue kuului.
Kun kartano siirtyi Suomen valtion omistukseen, se palstoitettiin vuonna 1907. Vuonna 1920 kartano siirtyi Someron kunnan omistukseen, ja päärakennus oli vuosina 1920–1978 kunnalliskotina. Vuonna 1978 kartano siirtyi yksityisomistukseen ja oli sen jälkeen useilla omistajilla mm. ateljee-, kesäasunto- ja varastokäytössä. 2000-luvulla kartano on toiminut juhlapaikkana.
Päärakennus on pystytetty 1800-luvun lopulla. Sen kaakkoispuolelle rakennettiin 1930-luvulla sairaalarakennus. Kartanon kivinavetta on vuodelta 1890.  1900-luvun alussa Härkälän rakennuskantaan kuului myös suuri tuulimylly, jonka rakennusajankohdaksi on arvioitu 1897–1899. Mylly jäi käytöstä vaurioiduttuaan pahoin myrskyssä vuonna 1925. Vanhin rakenne kartanon alueella lienee 1600-luvulta oleva holvikellari, jonka kunnostaminen aloitettiin Museoviraston entistämisavustuksella vuonna 2009.
Aiheesta muualla

Härkälän kartanon kotisivut
| n k Perustiedot Wikidatassa: Härkälän kartano (Q11864101)ohje |
| --- | --- |
esiintymä kohteesta: kartanon päärakennus
valtio: Suomi
sijaitsee hallinnollisessa alueyksikössä: Somero
koordinaatit: 60°38′N 23°29′E﻿ / ﻿60.63°N 23.48°E﻿ / 60.63; 23.48
Giacomo Crosa

Giacomo Crosa vuonna 2008.
Giacomo Crosa (s. 11. tammikuuta 1947) on entinen italialainen yleisurheilija. Hänen päälajinsa oli  korkeushyppy.
Crosa hyppäsi toukokuussa 1968 Roomassa uuden Italian korkeushyppyennätyksen 212 cm. Saman vuoden lokakuussa Méxicon olympialaisten karsinnassa hän ensin sivusi ennätystään ja paransi sen sitten lukemiin 214 cm. Jälkimmäisen tuloksen hän hyppäsi myös loppukilpailussa ja sijoittui kuudenneksi. Hän oli kaikkien aikojen ensimmäinen olympialaisissa kahdeksan parhaan joukkoon yltänyt italialainen korkeushyppääjä.
Croquis

Alfons Muchan croquispiirustuksia vuodelta 1897
Croquis (ranskan sanasta croquer ’piirtää pikaisesti’), joskus myös krokii, on nopea piirustus elävästä mallista. Croquis-piirustukset ovat luonnosmaisia ja ne piirretään yleensä tietyssä ajassa, esimerkiksi viidessä tai kymmenessä minuutissa. Croquis-piirustuksia tehdään tavallisesti useita peräkkäin, sama malli vaihtaa vain asentoa.
Koska malli on havainnoitava ja piirrettävä lyhyessä ajassa, tärkeintä on nopea havainnointikyky. Elävää mallia piirretään tavallisesti pitkään, jopa kuukausia, joten työn viimeistelyyn on aikaa. Croquis-piirustuksessa taas ihanteena on piirtää mikä on asennon ja kokonaisuuden kannalta luonteenomaista, myös liikkeen tuntu asennossa on hyvä saada mukaan. Usein neuvotaan käyttämään piirtäessä kättä ranteesta tai olkapäästä saakka ennemmin kuin vain sormilla pikkutarkasti piirtäen. Myös viitteenomaisuus on eduksi croquis-piirustukselle. Katse tulee kiinnittää malliin ennemmin kuin piirustukseen.
Lyhyessä ajassa piirtämisessä on omat etunsa. Malli voi ottaa tavallisesta poikkeavia asentoja, koska asennossa ei tarvitse pysyä pitkään. Piirtäjää rajattu aika helpottaa keskittymään oleelliseen, koska aika ei riitä kaikkien yksityiskohtien piirtämiseen. Croquis-piirtäminen harjoittaa myös havainnoimaan ja piirtämään malleja, jotka eivät pysy paikoillaan, kuten eläimiä ja lapsia.
Croquis-piirustus voi olla luonnos esimerkiksi maalaukselle tai taideteos sinällään.
Croquispiirros makaavasta mallista.
Rembrandtin croquismainen punaliitupiirros Kaksi naista opettaa lasta kävelemään, noin 1635–1640. 103×128 mm, British Museum.
Jazzfestivaaleilla tehty croquis.
Croquispiirustus.
Andrew Crosby

| Mitalit> Maa:   Kanada.Miesten soutu. Olympialaiset  | Mitalit> Maa:   Kanada.Miesten soutu. Olympialaiset  | Mitalit> Maa:   Kanada.Miesten soutu. Olympialaiset  | Maa:   Kanada> Miesten soutu. |
| --- | --- | --- | --- |
|  Kultaa | Barcelona 1992 | kahdeksikko |  |
| MM-kilpailut  | MM-kilpailut  | MM-kilpailut  |  |
|  Hopeaa | Tasmania 1990 | kahdeksikko |  |
|  Hopeaa | Wien 1991 | kahdeksikko |  |
Andrew "Andy" Crosby (s. 5. marraskuuta 1965 Bella Coola, Brittiläinen Kolumbia) on kanadalainen soutaja. Hän voitti Barcelonan olympialaisissa 1992 kultaa kahdeksikossa. Atlantan olympialaisissa 1996 hän sijoittui samassa luokassa neljänneksi ja Soulin olympialaisissa 1988 kuudenneksi. Maailmanmestaruuskilpailuissa hän saavutti kahdeksikossa hopeaa Tasmaniassa 1990 ja Wienissä 1991.
Crowfoot

Crowfoot, valokuva vuodelta 1885.
Crowfoot eli siksikan kielellä Isapo-Muxika (1830 – 25. huhtikuuta 1890) oli mustajalka-intiaanien päällikkö. Hänestä tuli soturi jo 13-vuotiaana, mutta päällikkönä hän toimi enimmäkseen rauhan ylläpitämiseksi eri intiaaniheimojen ja valkoisten välillä. Hän kieltäytyi osallistumasta métis-intiaanien kapinaan Kanadan hallitusta vastaan vuonna 1885. Crowfoot pelasti vuonna 1866 katolisen papin, joka oli vaarassa cree-intiaanien hyökkäyksen takia.
Kirsti Härkönen

Kirsti ”Killi” Helena Härkönen (30. maaliskuuta 1972 – 3. joulukuuta 2003) oli suomalainen ihmisoikeusaktivisti ja kaksi albumia julkaisseen Chainsmoker-yhtyeen saksofonisti. Hän esiintyi lapsena siskonsa Anna-Leena Härkösen käsikirjoittamassa vuonna 1978 valmistuneessa lyhytelokuvassa Anna-Leenan jouluaatto.
Kirsti Härkönen työskenteli Turun yliopistossa ja toimi avustajana muun muassa ulkoministeriön rahoittamassa Ensi- ja turvakotien liiton hankkeessa. Hankkeen tarkoitus oli selvittää Turkin ihmisoikeustilannetta ja erityisesti naisten oloja. Asiaa käsittelevä seksuaalista väkivallasta kertova raportti Kunniallisen naisen taakka ilmestyi postuumisti Liken kustantamana.
Härkönen teki itsemurhan hyppäämällä parvekkeelta. Hänen sisarensa Anna-Leena Härkönen kirjoitti siskonsa itsemurhasta kirjan nimeltä Loppuunkäsitelty (2005).
Julkaisut

Jalat maassa ja kädet mullassa. Pirilän koulujen historiaa 1952–2002.  Kempele:  Oulun seudun luonnonvara-alan oppilaitos, 2002.  ISBN 952-914-895-X
Kunniallisen naisen taakka. Raportti seksuaalisesta väkivallasta Turkissa.  (Pystykorvakirja)  Helsinki:  Like: Suomen rauhanpuolustajat, 2004.  ISBN 952-471-304-7
Coz I Luv You (albumi)

| Coz I Luv You Slade |
| --- | --- | --- |

Kokoelmalevyn tiedot
 Äänitetty : 1970–1972
 Julkaistu: maaliskuu 1972
 Formaatti: LP, MC
 Tuottaja(t): Chas Chandler
 Tyylilaji: glam rock, hard rock
 Kesto: 37.26
 Levy-yhtiö: Polydor Records
Muut kannet
 Alankomaiden painos
Sladen muut julkaisut
| Play It Loud 1970 | Coz I Luv You 1972 | Slade Alive! 1972 |
Coz I Luv You on brittiläisen Slade-yhtyeen maaliskuussa 1972 ilmestynyt ensimmäinen kokoelma-albumi. Polydor Records julkaisi sen joissakin yksittäisissä valtioissa mutta ei yhtyeen kotimaassa. Albumi nousi Alankomaissa listan sijalle kymmenen ja Australiassa sijalle 29.
Albumi on sekoitus singlejen A- ja B-puolia sekä vuoden 1970 Play It Loud -levyllä julkaistuja albumiraitoja. Kappaleisiin lukeutuvat yhtyeen ensimmäiset singlehitit ”Get Down and Get with It”, ”Coz I Luv You” ja ”Look Wot You Dun”. Polydor julkaisi albumin hyödyntääkseen niiden menestystä. Alankomaiden painoksessa oli erilainen kansi ja kappalelista, kuten myös vuonna 1973 ilmestyneessä saksalaisessa uusintapainoksessa. Albumia ei ole julkaistu CD-levynä.
Tausta ja sisältö

Slade teki kaupallisen läpimurtonsa vuosina 1971 ja 1972 ilmestyneillä singleillä ”Get Down and Get with It”, ”Coz I Luv You” ja ”Look Wot You Dun”. Menestystä hyödyntääkseen Sladen levy-yhtiö Polydor Records kasasi ja julkaisi nopeasti kokoelma-albumin.
Albumilla on yhtyeen kolmen viimeisimmän, vuosina 1971 ja 1972 julkaistun singlen A-puolet ”Get Down and Get With It”, ”Coz I Luv You” ja ”Look Wot You Dun” sekä niiden B-puolet ”Gospel According to Rasputin”, ”My Life Is Natural” ja ”Candidate”. Loput ovat yksittäisiä albumiraitoja vuoden 1970 Play It Loud -albumilta. Albumilla olevia singlejen B-puolia ei ole juurikaan julkaistu muilla Sladen albumeilla.
Kansitaide

Albumin kansikuva on yhtyeen logoa myöten sama kuin valtaosassa ”Coz I Luv You” -singlen painoksista. Kuvassa yhtyeen jäsenet ovat kuvattuina maantasosta tiiliseinää vasten. Yhtyeen jäsenet ovat pukeutuneet tavanomaisiin asusteisiin, joilla ei ole enää yhteyksiä aiempaan skinhead-imagoon. Soittajat olivat myös kasvattaneet hiuksensa pitkiksi. Solisti-kitaristi Noddy Holderilla on päässään hänen silloinen tavaramerkkinsä, väljä lippalakki.
Vaaleanpunaisessa takakannessa on kuva Sladen jäsenistä samoissa vaatteissa seisaaltaan. Takakannessa on kappaleiden lisäksi yhtyeen ja jokaisen soittajan esittelyt englanniksi ja saksaksi. Tiedoissa on virheitä. Esimerkiksi vuonna 1946 syntynyttä Holderia väitetään englanninkielisessä tekstissä 21-vuotiaaksi ja saksankielisessä tekstissä 22-vuotiaaksi.
Alankomaiden painoksessa on erilainen kansikuva. Siinä soittajat ovat pukeutuneet erilaisiin vaatteisiin ja kannessa on teksti ”Including: Get down and get with it”.
Julkaisu ja vastaanotto > Myynti ja painokset

Coz I Luv You -albumi julkaistiin maaliskuussa 1972. Levy ilmestyi muun muassa Saksan liittotasavallassa, Alankomaissa, Norjassa, Ruotsissa, Argentiinassa, Australiassa ja Uruguayssa. Argentiinalaisen ja uruguaylaisen painoksen nimi oli kappaleen ”Look Wot You Dun” mukaisesti espanjaksi Mira lo que has hecho (suom. Katso mitä olet tehnyt). Alankomaiden painos sisälsi hieman eri kappaleet. Siltä puuttuivat ”Angelina”, ”Candidate” ja ”Look Wot You Dun”, joiden tilalla olivat ”One Way Hotel”, ”Do You Want Me”, ”See Us Here” ja ”Know Who You Are”. Japanissa albumi julkaistiin nimellä Perfect.
Luxor Goldin julkaisema uusintapainos ilmestyi vuonna 1973 Saksan liittotasavallassa hyvin erilaisella kappalelistalla. Poissa olivat ”My Life Is Natural”, ”Candidate”, ”Could I”, ”Gospel According to Rasputin” ja ”Get Down and Get With It”, ja niiden tilalle oli lisätty ”See Us Here”, ”One Way Hotel”, ”I Remember”, ”Pouk Hill” ja ”Dirty Joker”. Karussell-yhtiön vuonna 1974 julkaisema saksalainen uusintapainos sen sijaan noudatti alkuperäistä kappalesisältöä.
Coz I Luv You nousi Alankomaissa listan sijalle kymmenen ja pysyi listalla kaksi viikkoa. Australiassa levy pääsi sijalle 29.
Albumi ilmestyi vinyylilevynä ja C-kasettina. Sitä ei ole koskaan julkaistu CD-levynä.
Julkaisu ja vastaanotto > Kriitikoiden arvioita

| Kriitikoiden vastaanotto> Arvostelupisteet.Julkaisu | Kriitikoiden vastaanotto> Arvostelupisteet.Pisteet |
| --- | --- |
AllMusic: 
Dave Thompson kirjoittaa AllMusic-sivustolla, että albumin kokoajilla ei ole ollut kovin paljon työtä materiaalin keräämisessä yhtyeen kolmelta viimeisimmältä singleltä sekä albumilta Play It Loud, jolta tuli mukaan puolentusinaa kappaletta. Siitä huolimatta se on hänen mielestään loistava kokoelma. Thompson sanoo, että vaikka Sladelta on ilmestynyt ajan saatossa lukemattomia kokoelmia, niistä ensimmäinen tuntuu eniten ”oikealta albumilta”. Hän antaa albumin arvosanaksi neljä tähteä viidestä mahdollisesta.
Julkaisu ja vastaanotto > Listasijoitukset

| Valtio | Lista | Korkein sijoitus | Listaviikot | Nousu listalle |
| --- | --- | --- | --- | --- |
|  Alankomaat | Alankomaiden albumilista | 10. | 2 | 25.3.1972 |
|  Australia | Kent Music Report | 29. |  |  |
Kappaleet

| --- | --- |
  A-puoli  Coz I Luv You – 3.23 (säv. (Noddy Holder, Jim Lea)  Dapple Rose – 3.25 (säv. Lea, Don Powell)  My Life Is Natural – 3.12 (säv. Holder)  Angelina – 2.45 (säv. Neil Innes)  Candidate – 2.50 (säv. Lea, Powell)  Sweet Box – 3.20 (säv. Lea, Powell) :   B-puoli  Look Wot You Dun – 2.56 (säv. Holder, Lea, Powell)  Could I – 2.45 (säv. James Griffin, Robb Royer)  Raven – 2.30 (säv. Holder, Lea, Powell)  Gospel According to Rasputin – 4.20 (säv. Dave Hill, Holder)  The Shape of Things to Come – 2.15 (säv. Barry Mann, Cynthia Weil)  Get Down and Get with It – 3.45 (säv. Bobby Marchan)